Асобнае дзякуй варта адрасаваць галоўным гаспадыням свята – Наталлі Дырман і Таццяне Грыцук. Гэта з іх лёгкіх рук абрад “Ваджэнне куста” набыў на Жабінкаўшчыне папулярнасць і прызнанне. І калі раней толькі з адным “кустом” (ці, як яго яшчэ называюць, “карчом”) абыходзілі двары гаспадарлівых хмелеўцаў, то сёлета прыгожа ўбраныя ў нацыянальную вопратку спявалі і танцавалі адразу некалькі “карчоў”. Да народнага тэатра гумару, гульні і песні “Хмелеўскія валацугі” і ўзорнага фальклорнага калектыву “Дараносіца” далучыліся госці – фальклорны калектыў “Багуслаўка” з вёскі Залуззе, народнае аматарскае аб’яднанне “Жывіца” з Лунінца, фальклорны калектыў “Харашухі” з Дзятлавічаў.